b'\n_START_ARTICLE_\nEiffel-torni\n_START_SECTION_\nPerustietoja\n_START_PARAGRAPH_\nEiffel-torni on televisioantenni mukaan lukien 324 metrin korkuinen \xe2\x80\x93 korkeuden vaihdellessa l\xc3\xa4mp\xc3\xb6laajenemisesta johtuen jopa 15 senttimetri\xc3\xa4. Tornin takorautainen runko painaa 7\xc2\xa0300 tonnia, kun taas tornin kokonaispaino on 10\xc2\xa0100 tonnia. Betoniset perustukset on laskettu kahden metrin syvyyteen. Runko on rakennettu kokonaisuudessaan takorautaisena keh\xc3\xa4rakenteena levyist\xc3\xa4 ja profiileista. Tornin rakentamiseen k\xc3\xa4ytettiin noin 18\xc2\xa0000 metalliosaa, jotka niitattiin yhteen 2,5 miljoonalla niitill\xc3\xa4. Suunnittelijoina olivat Eiffelin toimistossa ty\xc3\xb6skentelev\xc3\xa4t Maurice Koechlin ja \xc3\x89mile Nouguie sek\xc3\xa4 Stephen Sauvestre, jotka tekiv\xc3\xa4t alkuper\xc3\xa4issuunnitelmaan merkitt\xc3\xa4vi\xc3\xa4 muutoksia._NEWLINE_Valmistuttuaan torni oli 40 vuoden ajan maailman korkein rakennelma, kunnes se menetti tittelin vuonna 1930 New Yorkiin rakennetulle, 319-metriselle Chrysler Buildingille._NEWLINE_Tornin ensimm\xc3\xa4inen kerros sijaitsee 57 metrin, toinen 115 metrin ja kolmas 275 metrin korkeudella. Ylin ravintolakerros on 300 metrin korkeudessa. T\xc3\xa4m\xc3\xa4 oli suunnitteluvaiheessa t\xc3\xa4rke\xc3\xa4 symbolinen mittaenn\xc3\xa4tys, joka tuli saavuttaa. Ensimm\xc3\xa4isess\xc3\xa4 kerroksessa sijaitsevat matkamuistomyym\xc3\xa4l\xc3\xa4t, Altitude 95 -ravintola sek\xc3\xa4 postitoimisto, josta voi l\xc3\xa4hett\xc3\xa4\xc3\xa4 Eiffel-tornin leimalla varustettuja postikortteja. Toisessa kerroksessa sijaitsee yhdell\xc3\xa4 Michelin-t\xc3\xa4hdell\xc3\xa4 palkittu Jules Verne -ravintola. Sill\xc3\xa4 on maine eritt\xc3\xa4in kalliina ravintolana, jossa ty\xc3\xb6skentelee muun muassa maailmankuulu ranskalaiskokki Alain Ducasse. Huipulta avautuu kirkkaalla s\xc3\xa4\xc3\xa4ll\xc3\xa4 n\xc3\xa4k\xc3\xb6ala 59 kilometrin p\xc3\xa4\xc3\xa4h\xc3\xa4n. Tornissa toimii hissej\xc3\xa4, joilla matkustetaan joka vuosi arviolta 100\xc2\xa0000 kilometri\xc3\xa4. Yleisen uskomuksen mukaan Eiffelin tornissa olisi 1\xc2\xa0792 porrasta, mutta todellisuudessa portaiden lukum\xc3\xa4\xc3\xa4r\xc3\xa4 on 1\xc2\xa0665._NEWLINE_Torni on huomattava tulonl\xc3\xa4hde Pariisin kaupungille. Suuren suosionsa takia Eiffel-torniin on vilkkaimpina turistikausina yleens\xc3\xa4 hyvin pitk\xc3\xa4t jonot, joten torniin p\xc3\xa4\xc3\xa4semist\xc3\xa4 voi joutua odottamaan useita tunteja. Tornissa vieraili 6\xc2\xa0719\xc2\xa0200 k\xc3\xa4vij\xc3\xa4\xc3\xa4 vuonna 2006._NEWLINE_Eiffel-tornin pinnat maalataan k\xc3\xa4sin seitsem\xc3\xa4n vuoden v\xc3\xa4lein. Pinta-alaltaan 250\xc2\xa0000 neli\xc3\xb6metrin suuruinen maalausurakka vie 25 maalarilta 15\xe2\x80\x9318 kuukautta, ja siihen kuluu kolmea eri ruskeans\xc3\xa4vyist\xc3\xa4 maalia yhteens\xc3\xa4 60 tonnia. Tornin ensimm\xc3\xa4isen kerroksen parvekkeen ulkopuolella on 72 ranskalaisen tiedemiehen ja insin\xc3\xb6\xc3\xb6rin sukunimet._NEWLINE_Tornista y\xc3\xb6aikaan otettujen valokuvien julkaiseminen on kielletty\xc3\xa4, sill\xc3\xa4 Ranskan tekij\xc3\xa4noikeuslaki suojaa sit\xc3\xa4 valaisevia valoja. Kuvia voi julkaista ainoastaan poikkeusluvalla.\n_START_SECTION_\nRakennusty\xc3\xb6t\n_START_PARAGRAPH_\nEiffel-torni rakennettiin vuosien 1887 ja 1889 v\xc3\xa4lisen\xc3\xa4 aikana juhlistamaan vuoden 1889 Pariisin maailmann\xc3\xa4yttely\xc3\xa4. Pariisin kaupunki nimitti arkkitehdiksi sillanrakennusinsin\xc3\xb6\xc3\xb6ri Gustave Eiffelin ja suunnittelijaksi Eiffelin assistentin Maurice Koechlinin. Tornin rakentajiksi v\xc3\xa4rv\xc3\xa4ttiin 300 ranskalaista ty\xc3\xb6miest\xc3\xa4. Eiffel-tornin rakennusty\xc3\xb6t kestiv\xc3\xa4t kaksi vuotta, kaksi kuukautta ja viisi p\xc3\xa4iv\xc3\xa4\xc3\xa4, ja ne maksoivat Pariisin kaupungille 7\xc2\xa0800\xc2\xa0000 frangia._NEWLINE_Koska Eiffel-torni oli suunniteltu maailman korkeimmaksi rakennukseksi, monet pariisilaiset pitiv\xc3\xa4t rakennust\xc3\xb6it\xc3\xa4 liian riskialttiina ihmisille. Onnettomuusriski oli suuri, sill\xc3\xa4 torni oli pelkk\xc3\xa4 avonainen kehikko, jossa ei ollut kahta v\xc3\xa4litasoa lukuun ottamatta lainkaan kerroksia. Eiffel kuitenkin ymm\xc3\xa4rsi rakennust\xc3\xb6iden vaarallisuuden ja k\xc3\xa4ytti lukuisia turvamenetelmi\xc3\xa4, kuten ikkunoita, turvakaiteita ja siirrett\xc3\xa4vi\xc3\xa4 telineit\xc3\xa4. Turvatoimien ansiosta ainoastaan yksi rakennusmies kuoli hissien asentamisen yhteydess\xc3\xa4, mit\xc3\xa4 voidaan 1800-luvun ty\xc3\xb6turvallisuusnormit huomioon ottaen pit\xc3\xa4\xc3\xa4 merkitt\xc3\xa4v\xc3\xa4n\xc3\xa4 saavutuksena._NEWLINE_Kun Eiffel-tornin rakennusty\xc3\xb6t saatiin viimeistelty\xc3\xa4 31. maaliskuuta 1889, monet Pariisin asukkaista kokivat suuren j\xc3\xa4rkytyksen. Heid\xc3\xa4n mielest\xc3\xa4\xc3\xa4n torni ei sopinut lainkaan Pariisin katukuvaan, ja he vaativat tornin v\xc3\xa4lit\xc3\xb6nt\xc3\xa4 purkamista, mutta Eiffel oli jo ehtinyt hankkia luvan pit\xc3\xa4\xc3\xa4 torni pystyss\xc3\xa4 20 vuoden ajan, kunnes vuonna 1909 tornin omistus siirtyisi Pariisin kaupungille. Alkuper\xc3\xa4isten kilpailus\xc3\xa4\xc3\xa4nt\xc3\xb6jen mukaisesti tornin t\xc3\xa4ytyi olla helposti purettavissa, joten my\xc3\xb6s kaupunki oli jo alun perin suunnitellut h\xc3\xa4vitt\xc3\xa4v\xc3\xa4ns\xc3\xa4 tornin m\xc3\xa4\xc3\xa4r\xc3\xa4ajan umpeuduttua._NEWLINE_Tornin vastustajiin kuului my\xc3\xb6s kirjailija Guy de Maupassant. H\xc3\xa4nen kerrotaan kuitenkin k\xc3\xa4yneen joka p\xc3\xa4iv\xc3\xa4 lounaalla tornin ravintolassa. Kun h\xc3\xa4nelt\xc3\xa4 kysyttiin, miksi h\xc3\xa4n k\xc3\xa4y vihaamassaan paikassa, h\xc3\xa4n sanoi: \xe2\x80\x9dSe on Pariisin ainoa paikka, josta ei n\xc3\xa4y Eiffel-tornia\xe2\x80\x9d.\n_START_SECTION_\nTapahtumia\n_START_PARAGRAPH_\nVaikka Eiffel-tornista ei aluksi pidetty, ajan mittaan pariisilaiset tottuivat siihen. Kun m\xc3\xa4\xc3\xa4r\xc3\xa4aika umpeutui, kaupunki ei en\xc3\xa4\xc3\xa4 halunnut purkaa tornia, koska tornia k\xc3\xa4ytettiin radiol\xc3\xa4hetyksien l\xc3\xa4hett\xc3\xa4miseen. 12. tammikuuta 1908 maailman ensimm\xc3\xa4inen pitk\xc3\xa4nmatkan radioviesti l\xc3\xa4hetettiin juuri Eiffel-tornista. Marraskuussa 1913 Pariisin observatorio ja United States Naval Observatory (USNO) l\xc3\xa4hettiv\xc3\xa4t toisilleen radiosignaaleja, joiden avulla voitiin t\xc3\xa4sm\xc3\xa4llisesti m\xc3\xa4\xc3\xa4ritell\xc3\xa4 n\xc3\xa4iden observatorioiden v\xc3\xa4linen et\xc3\xa4isyys pituusasteina. Pariisin observatorio k\xc3\xa4ytti tuolloin Eiffelin tornia antennina._NEWLINE_Ensimm\xc3\xa4isess\xc3\xa4 maailmansodassa Ranskan armeija k\xc3\xa4ytti tornia Marnejoen taistelun etulinjaan menevien taksien tiedotusten v\xc3\xa4litt\xc3\xa4miseen. Eiffel-tornilla oli my\xc3\xb6s pieni mutta huomattava rooli Mata Harin sieppauksessa, sill\xc3\xa4 tornia k\xc3\xa4ytettiin Mata Harin pid\xc3\xa4tykseen johtaneen saksalaisten radioviestin sieppaamiseen. Vuonna 1925 t\xc5\xa1ekkil\xc3\xa4issyntyinen huijari Victor Lustig \xe2\x80\x9dmyi\xe2\x80\x9d tornin kaksi kertaa romuraudaksi._NEWLINE_Kun Saksa miehitti Ranskan toisen maailmansodan alkuvaiheessa, is\xc3\xa4nmaalliset ranskalaiset leikkasivat tornin hissik\xc3\xb6ydet poikki, jotta vuonna 1940 Pariisissa vieraillut Adolf Hitler olisi joutunut kiipe\xc3\xa4m\xc3\xa4\xc3\xa4n tornin huipulle portaita pitkin. Hitler ei kuitenkaan noussut torniin, ja pariisilaiset p\xc3\xa4\xc3\xa4siv\xc3\xa4t ilkkumaan, ett\xc3\xa4 Hitler valtasi Pariisin muttei Eiffel-tornia. Vuonna 1944 Hitler m\xc3\xa4\xc3\xa4r\xc3\xa4si Pariisin kuvern\xc3\xb6\xc3\xb6riksi nimetyn kenraali Dietrich von Choltitzin tuhoamaan Pariisin, mukaan lukien Eiffel-tornin, mutta von Choltitz kielt\xc3\xa4ytyi tottelemasta Berliinist\xc3\xa4 saamiaan m\xc3\xa4\xc3\xa4r\xc3\xa4yksi\xc3\xa4. _NEWLINE_3. tammikuuta 1956 tulipalo vaurioitti tornia. Vuonna 1959 nykyinen radioantenni asennettiin paikoilleen, ja vuonna 1964 torni julistettiin kulttuurihistoriallisesti merkitt\xc3\xa4v\xc3\xa4ksi n\xc3\xa4ht\xc3\xa4vyydeksi. Vuonna 2000 torniin asennettiin valoesitysten j\xc3\xa4rjest\xc3\xa4mist\xc3\xa4 varten valoheittimi\xc3\xa4. 22. hein\xc3\xa4kuuta 2003 tornissa syttyi j\xc3\xa4lleen tulipalo ja radioantenni vaurioitui, mutta ihmishenki\xc3\xa4 ei menetetty. Vuoden 2004 joulukuussa torniin avattiin 57 metrin korkeuteen luistelurata kuudeksi viikoksi.\n_START_SECTION_\nPopulaarikulttuurissa\n_START_PARAGRAPH_\nKoska Eiffelin torni on maailman kuuluisimpia rakennuksia, se on n\xc3\xa4hty lukemattomissa elokuvissa, televisiosarjoissa ja videopeleiss\xc3\xa4. Erityisesti Hollywood-elokuvissa on yleinen klisee, jonka mukaan Eiffel-torni n\xc3\xa4kyy jokaisen pariisilaisen rakennuksen ikkunasta, vaikka todellisuudesta tornin voi n\xc3\xa4hd\xc3\xa4 vain Pariisin korkeimmista kerrostaloista.'